khistorydata/jeongjo-sjw-relations huggingface dataset:
정조 5년
辛丑二月初六日巳時。上御喜雨亭。奎章閣堂郞承旨入侍時。左承旨朴祐源。左副承旨趙時偉。右副承旨金宇鎭。同副承旨鄭志儉。假注書趙興鎭。記事官徐龍輔金載瓉。原任奎章閣直提學徐浩修。直提學鄭民始沈念祖。直閣徐鼎修。待敎鄭東浚。以次進伏訖。上命浩修讀策題。浩修讀訖。上曰。以姑息爲問者。意蓋有在。諸臣對策。勿爲循例。設弊救弊。務從勤實。以副予發問之意。限人定製進。命退。諸臣以次退出。
정조 5년
行都承旨李𡊠坐。左承旨朴祐源坐。右承旨沈念祖坐。左副承旨趙時偉坐。右副承旨金宇鎭坐直。同副承旨鄭志儉坐直。注書二員未差。假注書趙衍德藥院直趙興鎭仕直。事變假注書沈達漢仕。
정조 5년
金宇鎭啓曰。大司憲嚴璹呈辭。執義兪彦鏶在外。掌令兪岳柱呈辭。洪秉聖未肅拜。持平金寅燮在外。趙城鎭呈辭。今日以監察茶時之意。敢啓。傳曰。知道。
정조 5년
以十一日輪對。取稟。傳于鄭志儉曰。爲之。
정조 5년
傳于鄭志儉曰。科次入侍。
정조 5년
鄭志儉。以奎章閣言啓曰。本閣應用物種。參酌磨鍊。別單書入之意。敢啓。傳曰。知道。
정조 5년
備邊司薦望。李昌運爲平安兵使。
정조 5년
沈念祖啓曰。左邊捕盜大將李昌運。移拜平安兵使矣。在前如此之時。有他邊大將兼察之例。今番則何以爲之乎。敢稟。傳曰。右大將兼察。
정조 5년
金宇鎭啓曰。左邊捕盜大將。以右大將兼察事。命下矣。右邊捕盜大將李敬懋。卽爲牌招。以爲聽傳敎之地。何如。傳曰。允。
정조 5년
兵曹口傳政事。以李柱國爲左邊捕盜大將。徐有大爲禁軍別將。
정조 5년
金宇鎭啓曰。新除授左邊捕盜大將李柱國。卽爲牌招。命召及大將牌傳令牌。傳授。何如。傳曰。允。
정조 5년
鄭志儉。以義禁府言啓曰。平安兵使李漢昌拿問定罪事。傳旨啓下矣。李漢昌時在任所。依例發遣府都事。交龜後拿來。何如。傳曰。允。
정조 5년
辛丑二月初七日辰時。上御誠正閣。應製科次入侍時。奎章閣前直提學徐浩修。直提學鄭民始。直閣徐鼎修。前待敎徐龍輔。待敎鄭東浚。副校理洪文泳。修撰權以綱。左承旨朴祐源。右承旨沈念祖。左副承旨趙時偉。右副承旨金宇鎭。同副承旨鄭志儉。假注書趙興鎭。記事官金載瓉李集斗。以次進伏訖。上曰。待敎持試券進前。東浚持試券進伏。上命讀東浚及龍輔。輪廻讀奏訖。上曰。三天試券頗練熟。而原弊亦甚勤據矣。民始曰。全篇善作。而逐條及原弊。尤爲勤實矣。仍命批原弊。上曰。六天試券。極甚精鍊。非實才。不能如是善作矣。又命批逐條。仍命書等。宇鎭擢皮封讀奏。上曰。待敎之作。精熟鍛鍊。甚善作矣。浩修民始曰。英華發越。文辭勁悍。眞箇善對策矣。上命宇鎭書傳敎曰。科次居首三中同副承旨鄭志儉唐馬粧一部賜給。之次三中奎章閣待敎鄭東浚對策原弊。當今近來罕見。鄕馬粧一部賜給。三下左副承旨趙時偉。査章閣直閣徐鼎修。直提學沈念祖。各四書中一件賜給。次上左承旨朴祐源紙三卷筆三枝墨三笏賜給。次中檢閱金載瓉紙二卷筆二枝墨二笏賜給。命退。諸臣以次退出。
정조 5년
辛丑二月初七日未時。上御誠正閣。同副承旨入侍時。同副承旨鄭志儉。假注書趙興鎭。記事官徐龍輔李集斗。以次進伏訖。上曰。承旨應製試券。善作矣。志儉曰。臣文詞本來拙劣。近緣多年廢閣。所作不過僅僅連脈矣。上曰。非平日熟工。豈能如是精鍊乎。待敎之文。才精過人。綴文亦甚有力。至於原弊。近來罕見矣。志儉曰。果如聖敎矣。上曰。左副承旨趙時偉之文。頗有才致。亦甚純熟矣。志儉曰。本以有工程實才。見稱矣。命退。諸臣以次退出。
정조 5년
辛丑二月初七日初更。上御誠正閣。右副承旨入侍時。右副承旨金宇鎭。假注書趙興鎭。記事官徐龍輔李集斗。以次進伏訖。上曰。同副承旨。待敎試券。文理思致。甚爲精熟。至於待敎之文。則文華才精。儘佳作矣。宇鎭曰。待敎之文。外間亦稱以名作矣。以年少名官。猝地應製。其文辭若是善作。其才不可當矣。上曰。承宣何爲而獨漏乎。宇鎭曰。臣本以魯鈍。曾無熟工。以不成說之文圼券。尙今慙恧矣。上命讀公事。宇鎭讀奏訖。命退。諸臣以次退出。
정조 5년
行都承旨李𡊠藥院直。左承旨朴祐源坐。右承旨沈念祖坐直。左副承旨金宇鎭坐。右副承旨鄭志儉坐直。同副承旨閔鍾顯在外。注書二員未差。假注書趙衍德藥院直趙興鎭仕直。事變假注書沈達漢仕。
정조 5년
傳于金宇鎭曰。左承旨入侍。
정조 5년
傳于金宇鎭曰。禮房承旨馳詣景慕宮。奉審摘奸以來。
정조 5년
金宇鎭。以吏曹言啓曰。今此景慕宮春享大祭。堂下執禮前正郞林錫喆。大祝前修撰洪明浩塡差。而時無職名。令該曹口傳付軍職。何如。傳曰。允。
정조 5년
兵曹口傳政事。副司果洪明浩林錫喆單付。
정조 5년
備忘記。暫時考勤慢。而見捉於摘奸者。若是夥然。至於十許名之多。所謂兵曹卽一冗官。焉用彼堂郞爲哉。入直兵曹堂上爲先遞差。當該郞廳問名。先汰後拿。近日執法。莫勝於此人。差備所屬。猶思忌憚。無標則有特敎然後許入。徑遞可惜。久任爲宜。前參議趙時偉。仍任前職。
정조 5년
傳于鄭志儉曰。承旨前望單子入之。閔鍾顯落點。
정조 5년
敎咸鏡監司鄭元始書。王若曰。天險限南北之界。素稱鐵嶺重關。屛翰屬文武之才。爰撤銀臺長席。惟職事有時外重。故特簡不待僉推。念我海東諸藩。最重關北一路。風雲護興龍之地。在周豳岐。山川接射鵰之疆。若漢恒伐。第玆昇平久而兵甲杇鈍。重之飢饉荐而戶口凋殘。互市之宿弊未祛。易啓爭桑之釁。交濟之虛簿徒擁。難究發棠之恩。元春降賑貸之綸。政軫東作之苦。歉歲憫迎送之弊。尤切北顧之憂。惟卿。器字峻整而蘊厥文華。識慮周通而濟以綜密。蜚英早歲。步武殆遍於淸要。宣力四方。才猷已著於盤錯。參東銓而掌泮課。咸推鑑別之公明。按南藩而贊廟籌。益驗剸理之恢裕。惟忘身報國之念。儘有是弟是兄。若小心奉職之規。無間在內在外。玆授卿以咸鏡道觀察使兼兵馬水軍節度使巡察使咸興府尹。卿其祗服寵命。懋恢良圖。藹然布陽春之和。呻喟皆息。行矣勵澄淸之志。黜陟惟公。詰戎備於衣袽。須如寇平仲之鎭北。奠民飢於袵席。宜效富彦國之在東。奸氓輕犯禁條。必思約束之明肅。遠人未霑王化。惟先德意之布宣。其餘稟裁。自有典憲。於戲。薊門之星槎纔返。豈令從事獨賢。和州之口牌猶存。誠欲得君爲重。故玆敎示。想宜知悉。修撰趙鼎鎭製進
정조 5년
辛丑二月初八日辰時。上御誠正閣。左承旨入侍時。左承旨朴祐源。假注書趙興鎭。記事官徐龍輔李集斗。以次進伏訖。上曰。春雨太頻。誠悶然矣。祐源曰。春日多雨。甚爲農家之憂矣。今日又無開霽之意。無異夏澇。極可悶矣。上曰。昨冬少旱。故春雨似頻。而近間日候。非雨則陰。誠可慮也。上曰。左副承旨入侍。出榻敎賤臣承命出。與左副承旨趙時偉偕入進伏。上曰。前嶺伯何時入來乎。時偉曰。今日迫昏。似到城外矣。命退。諸臣以次退出。
정조 5년
行都承旨李𡊠藥院直。左承旨徐有防坐直。右承旨朴祐源坐。左副承旨沈念祖坐。右副承旨金宇鎭坐直。同副承旨鄭志儉坐。注書二員未差。假注書趙衍德藥院直趙興鎭仕直。事變假注書沈達漢仕。
정조 5년
鄭志儉啓曰。明日常參經筵。取稟。傳曰。只朝講。
정조 5년
以明日常參經筵。取稟。傳于朴祐源曰。朝講兼行次對。
정조 5년
金宇鎭啓曰。明日朝講次對。兩司長官當爲進參。大司憲嚴璹。大司諫沈墢。竝待開門牌招。司諫金和中。正言洪履健。一體牌招。以爲推移入侍之地。何如。傳曰。允。
정조 5년
傳于李𡊠曰。在外承旨許遞。前望單子入之。徐有防落點。
정조 5년
傳于李𡊠曰。新除授承旨牌招察任。
정조 5년
傳于徐有防曰。承旨房仍。禮兵房換房。
정조 5년
備邊司薦望。以申大謙爲統制使。
정조 5년
沈念祖。以兵曹言啓曰。卽接集春營入直哨官手本。則通化門北邊宮墻一間許頹落云。令紫門監爲先以把子堅實圍排。急速修築。而集春營入直御營軍八名除出。限修築間嚴加守直之意。敢啓。傳曰。知道。
정조 5년
統制使徐有大狀啓。生熟鰒限內不得封進。惶恐待罪事。傳于金宇鎭曰。勿待罪事。回諭。
정조 5년
金宇鎭啓曰。更漏申飭。前後幾次。而今夜二更四點。疊打七次。事之駭然。莫此爲甚。當該禁漏官員。令攸司從重科治。該曹堂郞之不能檢飭。亦不可無警。從重推考。何如。傳曰。允。
정조 5년
又以兵曹言啓曰。卽接東所衛將牒報。則宣仁門北邊忠壯衛將入接處房後空間宮墻二間許。今日頹落云。令紫門監爲先把子堅實圍排。急速修築。而弘化門入直砲手十名除出。限修築間各別守直之意。敢啓。傳曰。知道。
정조 5년
鄭志儉。以御營廳言啓曰。前軍色從事官朴天衡。旣已敍用。仍爲差下。使之察任。何如。傳曰。允。
정조 5년
沈念祖。以御營廳言啓曰。本廳分授通化門北邊宮墻一間許頹落處。集春營入直軍八名除出把守事。自兵曹草記矣。集春營入直軍八名除出。限修築間晝夜輪回守直之意。敢啓。傳曰。知道。
정조 5년
辛丑二月初九日辰時。上御誠正閣。左承旨同副承旨入侍時。左承旨徐有防。同副承旨鄭志儉。假注書趙興鎭。記事官徐龍輔鄭東浚。以次進伏訖。上曰。右副承旨入侍。出榻敎賤臣承命出。與右副承旨金宇鎭偕入進伏。上曰。再昨日應製試券。左承旨見之乎。有防曰。未及見之矣。上曰。同副與待敎之文。俱是善作。予甚嘉尙。而至於待敎之文。可謂奇才。文如其人矣。志儉曰。語有之。詩出性情。持敎之爲人。觀於其文可知。其人眞如聖敎矣。上命有防讀試券。有防讀訖。上曰。金載瓚亦實才矣。且聞自書云。自作自書。呈於二天。非實才而能之乎。志儉曰。聖敎至當矣。積年廢閣之餘。非但作文之敏速。又能自書呈券於二天。其文其筆。可謂奇才矣。上曰。待敎逐條。不用題內之語。能出題外意見。句語極其精妙。儘乎實才矣。志儉曰。大抵以下。尤可見文華之英發矣。上曰。同副之作。文與筆下款。勝於上款。而大體實才矣。上曰。聖學輯要及大學衍義各一件懸吐者持入。上曰。近來文官。留意於文字上。然後方可爲朝廷進用之資矣。有防曰。講製兼行。甚爲作興人材之道。而年少文官。亦必留意於文學。孜孜日月。則文詞才學。必有勝於前日矣。上曰。法之久則弊必生。故予意亦有趑趄者矣。而自前良法美規。雖未始有弊。而末乃弊生。一也。故必欲行之。以爲一分勸奬之道矣。志儉曰。講製之法。行之若久。則必有實效矣。命志儉先退。命有防讀公事訖。命退。諸臣以次退出。
정조 5년
辛丑二月初九日初更。上御誠正閣。坐直承旨入侍時。左承旨徐有防。假注書趙興鎭。記事官徐龍輔李集斗。以次進伏訖。上曰。右副承旨入侍。賤臣承命出。與右副承旨金宇鎭偕入進伏。上曰。關王廟祭享祭文。代押乎。有防曰。代押單子。姑未下之。故未及爲之。而明日傳香。欲同時爲之計矣。上曰。宮墻頹圮處。姑勿更築之意。分付乎。宇鎭曰。俄者已嚴飭於該曹及該營矣。上曰。各道審理査啓判付祗受狀啓。何不上來乎。宇鎭曰。諸道狀啓。幾盡入來。而今月則凡係刑獄文書。旣不入啓。故姑留政院。而各道月推狀啓。亦爲留政院。自來月入啓。似好矣。上曰。唯。有防曰。兩捕將皆差祭於東南關王廟。故捕將。時訓將當兼察。而訓將之病。實難入闕聽傳敎云矣。上曰。兼察啓辭入之乎。有防曰。入之矣。上曰。今日入直玉堂誰某也。宇鎭曰。趙鼎鎭柳孟養云矣。上曰。今日玉堂草記。誰爲之乎。宇鎭曰。入直上下番爲之云矣。命退。諸臣以次退出。
정조 5년
行都承旨李𡊠坐。左承旨徐有防坐。右承旨朴祐源坐。左副承旨沈念祖坐直。右副承旨金宇鎭坐。同副承旨鄭志儉坐直。注書二員未差。假注書趙衍德藥院直趙興鎭仕直。事變假注書沈達漢仕。
정조 5년
上在昌德宮。停常參。只朝講。
정조 5년
徐有防啓曰。明日常參經筵。取稟。傳曰。只晝講。
정조 5년
傳于金宇鎭曰。朝講次對同爲入侍。
정조 5년
鄭志儉啓曰。禁衛大將李敬懋。御營大將李柱國。以東西關王廟獻官。今方受香出去矣。李敬懋所受禁衛大將命召及右邊捕盜大將命召大將牌傳令牌。李柱國所受御營大將命召及左邊捕盜大將命召大將牌傳令牌。來請還納。何以爲之乎。敢稟。傳曰。仍佩往來。
정조 5년
傳于徐有防曰。禮房承旨馳詣今日受香所。奉審摘奸以來。
정조 5년
以司諫金和中。正言洪履健牌不進罷職傳旨。傳于徐有防曰。只推。
정조 5년
沈念祖啓曰。各軍門將官差出之不得逾三日。旣有定式。則今此訓鍊都監中軍有闕代。已過三日。尙不擬入。事甚未安。該大將。推考警責。何如。傳曰。允。
정조 5년
鄭志儉。以備邊司言啓曰。本司武郞廳李弼培。奔走勤仕。又滿十五朔。依例陞敍或守令除授事。奉承傳施行。何如。傳曰。允。
정조 5년
又以禁衛營言啓曰。曜金門北邊新築宮墻連接處。外面半間許缺落。而此興全體頹圮有間在前此等處。雖無把守之例。其在愼重之道。事甚疎虞。限補等間附近處入直西營禁衛軍。令該營量宜除出。晝察夜巡事。自兵曹草記矣。西營入直軍五名除出。限修築間輪回晝察夜巡之意。敢啓。傳曰。知道。
정조 5년
又以兵曹言啓曰。卽接西所衛將牒報。則曜金門北邊新築宮牆連接處。外面半間許缺落云。令紫門監爲先以把子堅實圍排。而此興全體頹圮有間在前此等處。雖無把守之例。其在愼重之道。不可疎虞。限輔築間附近處入直西營禁衛軍。令該營量宜除出。晝察夜巡。何如。傳曰。允。
정조 5년
金宇鎭以漢城府言啓曰。所謂修理廳。儒生雖已筵稟嚴禁。而其中李命銓爲名者。卽於義宮馬直東秀之子也。假稱宗班后裔。頭着幅巾。身被道袍。自謂兩班。拔托於所謂修理廳。得差有司之任。私造白木重杖。威脅各邑邸人。多聚無賴。徵索賂物。甚至於囚禁酷刑。固已萬萬憤駭。而渠以時役宮隷之子。敢作儒生貌樣。闕門咫尺之地。入據公廨。恣意行惡之狀。苟知一分法綱。安敢乃爾。況捉來取招。考見璿譜。則名字世代。全無憑依。幺麽賤人。誣冒璿系。尤爲奸巧。不可尋常處之。卽令秋曹照律嚴勘。何如。傳曰。此亦變怪之一端。令該曹嚴加勘繩。而爲先冒稱與行惡情節及其首唱共添人。一一捉致。捧招以聞。旣是宮隷。則宮屬萬無不知之理。縱奴之子。作此無前擧措。而旣不能察。又不能禁。當該次知中官。令該府嚴問捧口招。該宮首奴庫子。令該曹亦爲嚴問取招以聞。
정조 5년
又以義禁府言啓曰。兵曹佐郞李運彬拿囚之意。敢啓。傳曰。分揀放送。
정조 5년
又以義禁府言啓曰。彌助項前僉使朴興世。今方待命。拿囚之意。敢啓。傳曰。以本律草記勘處。
정조 5년
又以義禁府言啓曰。時囚罪人朴興世。以本律草記勘處事。命下矣。朴興世段。傳旨內。法外加分。旣已現發。不可以已經瓜遞而不問。拿問罪。取考律文。則續大典倉庫條有曰。還上加分未及折半者。勿論石數。竝奪告身。大明律不應爲條有曰。凡不應得爲而爲之。事理重者。杖八十。大典推斷條有曰。犯私罪。杖八十。奪告身三等。犯枉法受贓外。笞杖竝收贖云矣。朴興世杖八十收贖。奪告身三等。放送。何如。傳曰。允。如有功議。減一等。
정조 5년
又以義禁府言啓曰。時囚罪人金文瑞韓聖煥等原情公事判付內。以本律照律放送後草記事。命下矣。金文瑞韓聖煥等段。傳旨內。外班成列。將入之際。緩緩追到。大臣使之還退矣。方當百僚恬嬉之時。不可無警飭。拿處罪。取考律文。則大明律違令條有曰。凡違令者。笞五十。名例有曰。犯私罪。笞五十。解見任別敍。大典推斷條有曰。犯枉法受贓外。笞杖竝收贖云矣。金文瑞韓聖煥等段。各笞五十收贖。解見任別敍。放送。何如。傳曰。允。
정조 5년
領議政徐命善袖箚。以手書答曰。省疏具悉卿懇。事係不忍言。言係不忍聞。而卿則不忍言而言。予則不忍聞而聞。嗚呼。卿何忍說之於予。予何忍答之於卿。卿之今日之箚。卽予昔日之疏。予亦何辭拒之。卿元輔也。從又有勳勞於王家。所謂同休共戚。國存與存。國亡與亡。非卿之地也歟。卿然後有是箚。卿之故有是批。祗增予慟霣崩迫也。原箚藏之金櫃。庸俟可以布宣之時也。
정조 5년
辛丑二月初十日巳時。上御誠正閣。奉審承旨入侍時。左承旨徐有防。假注書趙興鎭。記事官鄭東浚李集斗。以次進伏訖。上曰。諸處奉審。皆無頉乎。有防曰。皆無頉矣。上曰。擧案皆收來乎。有防曰。收來矣。上曰。春雨如是頻數。似是昨冬久旱之致。而諺曰。春而雨頻。如婦而手闊。連年稍登之餘。今年年事。誠可慮也。有防曰。聖敎至當矣。春之對秋也。春雨之頻。秋霖之徵也。誠爲悶然矣。命退。以次退出。
정조 5년
辛丑二月初十日未時。上御誠正閣。右副承旨入侍時。右副承旨金宇鎭。假注書趙興鎭。記事官鄭東浚李集斗。以次進伏訖。上曰。俄命直閣入侍矣。果入來乎。宇鎭曰。入來矣。上曰。使之入侍。賤臣承命出。與直閣徐鼎修偕入進伏。上曰。直閣今日入直本閣乎。鼎修曰。入直矣。上曰。日記幾許修整乎。鼎修曰。臣今方着意修整。而連以他公故。奔走擾汨。未得專一爲之。見今所餘。尙有六七朔矣。上曰。日記之積置。不爲修納。誠爲悶事。須加意修整。期於速了。而摛文院入直時修整則似專意矣。鼎修曰。乍直乍出。故作輟無常矣。上曰。今日次對。聞惠堂之言。則今年水漕。比前頗增云。未知何以增加耶。抑或各邑儲崻米。盡爲輸運而然耶。宇鎭曰。未及詳知其委折矣。上曰。春雨頻數。誠可悶矣。宇鎭曰。農家以正月爲七月之對。二月爲八月之對。故正二月頻雨。則爲七八月霖雨之徵云。然則爲秋稼豫慮矣。上曰。兪彦鎬緘答上來。持入。可也。賤臣承命出。持兪彦鎬緘答以入。上命讀。宇鎭讀訖。上曰。兪彦鎬誠過矣。命退。以次退出。
정조 5년
行都承旨李𡊠藥院直。左承旨徐有防坐。右承旨朴祐源坐直。左副承旨沈念祖坐。右副承旨金宇鎭式暇。同副承旨鄭志儉坐直注書二員未差。假注書趙衍德藥院直趙興鎭仕直。事變假注書沈達漢仕。
정조 5년
徐有防啓曰。明日常參經筵。取稟。傳曰。停。
정조 5년
又啓曰。大司憲未差。執義兪彦鏶在外。掌令兪岳柱呈辭。一員未差。持平金寅燮在外。一員未差。今日以監察茶時之意。敢啓。傳曰。知道。
정조 5년
又以文臣製述處所。取稟。傳于徐有防曰。仁政殿爲之。
정조 5년
傳于朴祐源曰。下直閫帥守令邊將入侍。
정조 5년
以備忘記。傳于朴祐源曰。慶尙左兵使柳鎭桓下直。長弓一張長箭一部片箭一部筒兒一個賜給。
정조 5년
又以備忘記。傳于徐有防曰。內閣之任。不輕而重。況每事就倣龍圖故事。所有於閣學士者。可不爲於閣提學乎。從今提學新拜之人。自本閣撰敎書。安本閣所在奎章之寶以傳。直提學以下宣敎書當否。令本閣博考以聞。
정조 5년
以刑曹禁漏官朴宗仁科治啓目。傳于鄭志儉曰。分揀放送。
정조 5년
李𡊠。以吏曹言啓曰。新除授繕工監假監役官李德容。除拜後過限未上來。依例改差。何如。傳曰。允。
정조 5년
鄭志儉。以兵曹言啓曰。卽接訓鍊都監禁衛營御營廳守禦廳摠戎廳文移。則臣曹捧甘據受去信符。各其役等。毋得換佩之故。不敢任自換佩。而各該營門。元無闕中待令書員只是房直軍士。長待出入。則以書員所受信符。移給軍士。以爲刻佩之云矣。取考別單。則各營門書員一名。使令一名式啓下的實。元別單。減省其書員名色。移改以軍士名色。付標以入。而又接司饔院文牒。則庫直金聖起以新差。請受信符。故亦考別單。則本院庫直。只以四名。啓下矣。今旣加出一名。元別單中庫直一名。更爲付標啓下。信符一箇。亦自臣曹造給之意。敢啓。傳曰。知道。
정조 5년
又以兵曹言啓曰。卽接東所衛將。西所衛將牒報。則弘化門南邊十字閣月廊宮墻一間許及耀金門北邊宮墻二間許頹圮云。令紫門監爲先以把子堅實圍排。而弘化門入直砲手八名。金虎門入直砲手十名。竝卽除出。限修築間各其所授字內。嚴加守直之意。敢啓。傳曰。知道。
정조 5년
又以訓鍊都監言啓曰。因兵曹草記。弘化門南邊十字閣月廊宮墻一間許頹圮處。弘化門入直砲手八名除出守直。曜金門北邊宮墻二間許頹圮處。金虎門入直砲手十名除出。限修築間竝輪回守直之意。敢啓。傳曰。知道。
정조 5년
又以義禁府言啓曰。慶尙前監司趙時俊。拿囚之意。敢啓。傳曰。知道。
정조 5년
又以義禁府言啓曰。次知中官韓聖揆拿囚之意。敢啓。傳曰。知道。
정조 5년
又以義禁府言啓曰。時囚罪人趙時俊韓聖揆供辭。開坐捧入事。命下矣。趙時俊則臣等開坐。今方捧供。而韓聖揆則係是口招。判義禁具善復。有實故不得進參。次堂例不得擧行。何以爲之。敢稟。傳曰。次堂擧行。
정조 5년
又以義禁府言啓曰。洪忠監司洪秉纘狀啓據刑曹粘目內。尼城前前縣監金履容。前縣監鄭亮采等。移本府處之事。允下矣。金履容時在洪忠道靑山地。鄭亮采以盈德縣令。時在任所云。依例發遣府羅將。竝拿來。何如。傳曰。允。
정조 5년
又以義禁府言啓曰。朴興世杖八十收贖。奪告身三等照律草記批旨內。如有功議。減一等事命下。而朴興世無功議云矣。敢啓。傳曰。知道。
정조 5년
又以義禁府言啓曰。東所衛將南履五。部將鄭宅潤等拿囚之意。敢啓。傳曰。知道。
정조 5년
又以義禁府言啓曰。禁府時囚。皆令草記議讞事。命下矣。時囚罪人南履五鄭宅潤等段。莫重更點。有此誤打之擧。而身爲該所衛將。與部將不能檢飭。事極可駭。以次照律。何如。傳曰。今番則分揀。付過放送。
정조 5년
禮曹參議李象靖疏曰。伏以。糞土賤品。猥荷洪造。超陞峻秩。踰越涯分。陳章未撤。而又被催促之命。感恩怵義。祗俟嚴譴。而旣而伏承聖批。曲賜矜諒。許以少俟間上來。臣於是。少釋危慮。以延須臾之喘。而自揣癃病。不可以時月自力應命。不免再綴危悃。冒死瀆擾。纔投縣道。未及登聞。而春曹移授。又出特旨之下。天意慇懃。恩渥益隆。身伏圭竇。不離跬步。而時除月遷。有加於夙夜效力之臣。內自循省。感懼交竝。惟有竭蹶趨進。一肅天陛。以少伸狗馬戀主之忱。而竊念臣夙抱奇疾。晩益沈痼。及此衰耗。轉至澌惙。形骸枯槁。耳目昏瞶。脈息僅存。而神息已離。直一尸居餘氣耳。萬一迫於威命。扶舁登途。觸冒撼頓。僵死路周。則微臣顚踣。有不暇恤。而豈不足以仰傷覆載生成之大德乎。舊除新授。前後重沓。而頑如木石。無路蠢動。雖荷聖度天覆。不卽誅譴。而執法之臣。必有問備之擧。臣雖愚昧。猶未至狂惑喪心。豈不知君命之重。天寵之榮。而直逡巡退縮。甘自陷於常憲而不之避哉。抑臣伏承前後聖諭。每以意在欲試爲敎。益不勝隕越于下。使臣粗有一分可試之實。誠得及明時效尺寸。以上酬君父之所需。豈非臣子之至願。而少無短長之效。長乏鄕曲之譽。偶竊科第。志在干祿。只是碌碌庸品。初非隱居求志之倫。抱才自重之士。徒以杜門養疴之久。人或疑其有一班之窺。游辭引重。上誤天聽。使之備數於試可之列。臣自知甚審。豈敢掠虛名而擬實用。提常調而叨異恩。偃然承當而不知恥也。假使臣疾病可强。冒昧一進。而山野樸愚之質。不足以供周旋。癃殘衰朽之態。祗足以生醜怪。不以庸陋見斥。則必以昏謬獲戾。萬目盱駭。四方傳笑。則豈不辱聖明之知而貽朝廷之羞哉。噫。臣衰病轉劇。不能以筋力自强。恩數過常。不敢以濫冒爲榮。只此二事。自阻於召命之下。遙瞻宸極。霱雲入望。席藁私次。但有感涕沾襟而已。玆敢不避煩瀆。復有祈懇。伏惟聖慈。天地父母。憐臣垂死之命。不可以備驅策。察臣駑下之質。不足以煩收召。亟許鐫臣職名。仍勘臣辜恩違命之罪。以肅朝憲。以安私分。不勝幸甚。答曰。省疏具悉。爾其勿辭。俟病少間。卽爲上來察職。
정조 5년
咸鏡監司鄭元始疏曰。伏以。臣猥膺藩寄。行將辭陛。瞻望雲天。不任戀結之忱。臣之父母墳山。在於楊州地。而距官路不過數十里矣。松楸入望。自切霜露之感。今於赴任之路。若獲歷省之便。則區區微願。庶可以得伸。玆敢冒入文字。援例陳懇。伏乞聖慈。俯垂諒察。特許恩暇。俾遂至願。千萬幸甚。答曰。省疏具悉。卿其依所請歷省焉。
정조 5년
辛丑二月十一日。兼春秋洪光一。刑曹啓目。李命銓卽於義宮馬直東秀之子。假稱宗班後裔。投托修理廳。威脅各邑邸人。徵索賂物之罪。旣有取招以聞之命。上裁。何如。傳曰。近來人不畏法。雖有許多犯分蔑法之事。而豈有如許駭悖之人也。査問其來歷於官房是隱。則所謂厥漢之父。卽中官之私奴云。卽此一事。不待更覈。而渠之情節。綻露無餘。此等凶悖之類。眞所謂殺無赦。敢於莫重璿系。不惟冒稱。從以某君之孫。某令之子爲說者。究厥心腸。尤極叵測。別無更問之端。以此直捧遲晩以聞爲旀。渠之來歷。渠必有族類。亦爲査問。待明朝開坐擧行爲旀。李得履事段。依回啓施行爲旀。在囚是在首奴庫子等段。姑爲放送爲良如敎。
정조 5년
司憲府啓粘連。刑曹啓目。製箋人處委折緘問。則行副司直兪彦鎬緘答如此。議處。何如。傳曰。當初緘問。未知誰某之酬酢而然是如乎。觀此緘答事狀。可謂燎然。此重臣。豈歇後於此冊子之此義理而然也。若此則不必議處。照律則安徐爲良如敎。
정조 5년
辛丑二月十一日辰時。上御誠正閣。同副承旨入侍時。同副承旨鄭志儉。假注書趙興鎭。記事官金載瓚李集斗。以次進伏訖。上曰。前待敎入來乎。賤臣對曰。未及入來矣。命書傳敎曰。以更漏事。凡有錯誤。無論知與不知。禁漏官衛將部將一時被罪。渠輩雖是該掌之官。而處所各異。誤在禁漏。則禁漏官。當之。可也。誤在傳漏。則衛將部將。當之。可也。此後必須區別論罪。俾無混勘之弊。書訖。上曰。更皷誤打。不是異事。而前後申飭之下。若是頻數。誠可怪矣。又命書傳敎曰。禁府時囚。皆令草記議讞。而其中前監司趙時俊。中官韓聖揆供辭。開坐捧入。以文臣製述。取稟。命書傳敎曰。十三日爲之。又命書禮曹參議李象靖疏批。書訖。命退。承史以次退出。
정조 5년
辛丑二月十一日辰時。上御誠正閣。晝講入侍時。知事洪樂性。特進官金履素。參贊官徐有防。侍讀官李兢淵。檢討官朴天行。假注書趙衍德。記事官金載瓚李集斗鶴林君焴。行副護軍韓光濟。以次進伏訖。上曰。閫帥守令邊將來待乎。有防曰。守令邊將下直後。似已出去矣。命書榻敎曰。閫帥入侍。賤臣承命出。召慶尙左兵使柳鎭恒進伏。上讀前受音訖。兢淵讀孟子。自若是則弟子之惑滋甚。止曰文王何可當也章訖。上讀新受音訖。兢淵曰。此章曰若是則弟子之惑滋甚。驟看孟子以齊王由反手之答。則公孫丑之惑。似或無怪。而至以文王不足法爲惑。則此實由於不識時勢之難易而然矣。文王所値之時勢。可謂至難。而其所至難。非但古家遺俗。流風善政。猶有存者而已。爲輔相者。乃有微子諸賢之故也。經曰。天子有爭臣七人。雖無道。不失其天下。若使殷兩賢猶在。三仁不去。紂雖無道。猶不至於遽亡。文王之三分有二。亦未可知也。以此觀之。賢人之於國家。關係甚重。此等處深加體念。是臣區區之望也。天行曰。久則難變。此言誠好。非但可驗於天下大勢。雖一政一事之間。亦可推類矣。以今時之風俗言之。四維不張。百度皆弛。頹情之習。恬嬉之風。至於莫可救正。殿下臨朝之歎。凡幾遭矣。飭勵董率。靡不用極。而尙未見丕變之效。此卽所謂久則難變也。若使由今之道。無變今之俗。雖堯舜在上。誠無奈何。移風易俗。豈非當今之急務乎。雖然移風易俗。實非時月可期。亦非悠泛可做。必須大加着力。毋計近功。惟務實心。今日行一善政。明日行一善事。久久做去。堅固不已。則雖曰難變。亦自有可變之道。此等處深留聖意。區區之望也。上曰。好矣。經筵亦陳文義。樂性曰。上下番旣陳奧旨。別無更陳。而以移風易俗爲言者。非不好矣。而不可以一時責成矣。頃於朝參。大臣旣有陳白之說。殿下措治之念。每溢絲綸之間。而尙未見效。此不可以政命威令所可爲之。見今急務。全在於立紀綱正規模。而其道不在於他矣。一人先飭厥躬。則不待移風易俗。而紀綱立規模正矣。伏願殿下。擇任其人。以責其效焉。上曰。果好矣。特進亦陳文義。履素曰。王者之爲政。不在於富國强兵。而如欲以丕變一世。則亦不在於移風易俗之道矣。昔者文王之方百里起者。不以其富國强兵而然也。專在於丕變汚俗之政矣。上曰。參贊亦陳文義。有防曰。玉堂。經筵。旣盡文義。臣無所陳矣。有防曰。晝講入侍詣閣之後。宗臣鶴林君焴。不卽來待。入侍之際。始爲入來。其在事體。誠極未安。推考警責。何如。上曰。依爲之。出擧條講臣先退。鎭恒進伏。上曰。職姓名。對曰。慶尙左兵使柳鎭恒矣。上曰。爾其赴閫。無如東萊水使時。必以惕念爲政。可也。宣諭則自政院聽受焉。鎭恒先退。樂性曰。昨以更漏誤傳事。政院有所請推。姑未下批。故兵曹參判。因此爲嫌。初不進參於講班。事涉太過矣。以是之故。臣離捨藥院。今此登筵。至於問安之節。不能趁時仰候。事甚牽礙。亦涉惶悶。臣之所帶經筵之任。特爲許遞。恐合宜矣。上曰。事勢如此。當許免矣。命書榻敎曰。知經筵洪樂性許遞。又命書榻敎曰。輪臺官入侍。賤臣承命出。召宗廟直長李最源。社稷令洪光一。長興直長朴宗榦。掌苑別提金尙選。養賢庫主簿崔大恒進伏。上曰。職姓名。對曰。宗廟直長李最源矣。上曰。是誰也。最源曰。爲李福源六寸親矣。上曰。有職掌乎。最源曰。有時奉審。且爲修掃之役矣。上曰。有所懷乎。最源曰。無所懷矣。命最源先退。光一進伏。上曰。職姓名。對曰。社稷令洪光一矣。上曰。有職掌乎。對曰。以五日奉審。有時淨修爲職矣。上曰。有所懷乎。對曰。無所懷矣。光一先退。宗榦進伏。上曰。職姓名。對曰。長興庫直長朴宗榦矣。上曰。此是朴聖源之子乎。有防曰。然矣。上曰。典刑與乃父稍異矣。年今幾何。宗榦曰。今年爲四十九矣。上曰。今此見爾。予心甚愴然矣。敦孝錄。將欲入梓。故有所下敎矣。其果考正乎。宗榦曰。多有誤字。故今方再考矣。上曰。其中註釋。或有煩瑣處。從實釐正。好矣。何當考納耶。宗榦曰。今若考閱釐正。則似有遲滯之慮矣。命宗榦先退。尙選進伏。上曰。職姓名。對曰。掌苑署別提金尙選矣。上曰。有職掌乎。對曰。別無所掌矣。上曰。有遺在乎。尙選曰。生梨二萬五千九百四十三介。紅柿六萬三千八百六十二介。木果一萬二千八百六十介。柚子五千九百七十二介。石榴七千十八介。生栗二百二十石十四斗七升。銀杏二十一石五斗一升矣。上曰。有所懷乎。對曰。無所懷矣。命尙選先退。大恒進伏。上曰。職姓名。對曰。養賢庫主簿崔大恒矣。上曰。有職掌乎。對曰。所掌者。以齋生料米逐朔上下矣。上曰。有遺在乎。對曰。遺在米三百十四石。太二百三石矣。命尙選先退。上曰。兵判之近日政注。果爲善且熟矣。有防曰。聞其開政。則必以殫竭奉公爲心云矣。樂性曰。前兵判所錄久勤案。多有註誤處。更爲釐正。似好矣。上曰。緣何致此也。樂性曰。增其久勤年數。故有是爽誤矣。上曰。從速釐納。可也。藥性曰。頃以宣傳官事。有所下敎。故今得可合一人矣。上曰。誰也。藥性曰。李健秀正合是任。而才藝博覽。逈出其群。且射藝善妙云矣。上曰。試可後用之。可也。藥性曰。聖敎宜矣。上曰。予於卿。視若柱石。必須不避燥濕。恪勤圖報。可也。樂性曰。臣雖不遠。敢不遵奉聖敎。惟當竭力供職矣。命退。諸臣以次出。
정조 5년
辛丑二月十一日午時。上御誠正閣。右承旨入侍時。右承旨朴祐源。假注書趙興鎭。記事官徐龍輔鄭東浚。以次進伏訖。上曰。左承旨入侍。出榻敎賤臣承命出。與左承旨徐有防進伏。上曰。今日則雨色開霽。日氣和暢。誠幸矣。有防曰。今日春意初生矣。上曰。再明非齋日耶。有防曰。無故日矣。而文臣製述。以十三日爲之事。命下矣。以何殿爲之乎。上曰。以仁政殿爲之。宜矣。仍命分讀公事。祐源有防讀奏訖。命退。承史以次退出
정조 5년
辛丑二月十一日酉時。上御誠正閣。右承旨入侍時。右承旨朴祐源。假注書趙興鎭。記事官徐龍輔鄭東浚。以次進伏訖。上命讀刑曹草記訖。又命讀兪彦鎬緘答訖。命書李命銓供辭判付及緘辭批答。命退。承史以次退出。
정조 5년
行都承旨李𡊠坐。左承旨徐有防坐直。右承旨朴祐源坐直。左副承旨沈念祖坐。右副承旨金宇鎭病。同副承旨鄭志儉坐。注書金載瓚未肅拜一員未差。假注書趙衍德藥院直趙興鎭仕直。事變假注書沈達漢仕。
정조 5년
金宇鎭啓曰。明日親臨文臣製述相値。十四日十七日至國忌齋戒正日相値。視事頉稟。傳曰。知道。
정조 5년
徐有防啓曰。今此試官中時無職名人。令該曹口傳付軍職。何如。傳曰。允。
정조 5년
傳于鄭志儉曰。右承旨入侍。
정조 5년
備忘記。傳于李𡊠曰。近日吏判處義。殊極訝惑。若謂有遭彈而爾。則無論啓與該臺閣。噤默已久矣。若謂有病故而爾。則元無痒疴。通朝所知。若此則彼所執而爲引。仍作必遞之端者。何事也。豈或以日前政席。一二望筒不審。擬有提飭之敎而爲處義乎。萬有一近似於此。此大關分義。今日國綱。雖曰掃地。此等事。自上亦可曲念政官之難安。而不容發一語。惟以主宰爲說乎。吏判事。眞所謂求其說而不得。要之郞當則極矣。政院之不能促飭。但請問備。尤是溺職之大者。該房承旨爲先從重推考。其委折。吏曹判書李衍祥處。斯速問啓。
정조 5년
以吏曹御史書啓回啓備忘記。傳于徐有防曰。自首守令拿處。亦是法文所載乎。更爲考例稟處。而其中德川前郡守朴光翰繡啓曰。以前官時加分。因營關。擇精穀發賣云云。此甚疑晦。旣曰。加分文云。發賣未知何許罪目。則混同請拿。殊欠綜實。又若朔州府使李延弼。腐穀改色。亦有其弊。爲說而置之。請罷。大抵守令數遞。不但迎送有弊。罪沒模捉。律至罷黜。得不近於兒戲乎。腐穀換捧。民旣樂受。而所謂弊端。官與吏間。亦不言誰何。則遽然結末。不已疎忽。回啓中此條件。竝置之。待新道伯下去。兩邑事査啓稟處。狀到後。更令覆奏。
정조 5년
備忘記。近來國綱。雖曰掃如。中官私奴之立役宮奴者。冒稱璿派。托名儒生。甚至於聚徒設廳。謀上疏章。而此猶不足。私造法外之杖。酷施平民。討食爲事。雖幸發覺。寧有如許變怪。該曹雖請照律嚴繩。而流配之典。豈施於蟻蝨之徒。李命銓稱名漢。絶島因本役爲奴。此何等變怪。而居齋儒生之助給泮隷。右袒肆虐者。豈不有辱賢關。昨有令本館稟處之命。而迄無皁白。亦非奉朝今之道。行公館堂。爲先遞差。該儒生罪狀。使之待明朝草記論勘。大抵班首齋生之助厥作弊。以其無行公稟議之然云者。旣出於厥漢之供。則所謂設廳。時日已久。伊後稟議。必多其人。而不惟不施罰。又不能禁戢。不料首善之地。士習如彼其蔑如也。齋生李得履事後。齋任儒生一竝停擧後。亦令草記。
정조 5년
以吏曹判書李衍祥。參議李敬養牌不進推考傳旨及罷職傳旨。傳于徐有防曰。此傳旨勿施。牌去來連爲催促。
정조 5년
傳于徐有防曰。注書前望單子入之。
정조 5년
注書前望單子入之。金載瓚落點。
정조 5년
有政。吏批。判書李衍祥進。參判金夏材實錄廳進。參議李敬養進。右承旨朴祐源進。以金履素爲大司憲。尹妨爲大司諫。沈命德爲司諫。朴聖泰爲掌令。洪樂行爲持平。崔煊爲正言。蔡濟恭爲判尹。尹蓍東爲工曹參判。兪恒柱爲參議。金憙爲大司成。徐浩修爲奉常提調。趙錫晦爲禮曹佐郞。李亮載爲兵曹佐郞。柳明渭爲漢城判官。前營將李潚年八十今加嘉義。前都正鄭擇年八十。前奉事崔守謙年八十一。前縣監李黃中年八十一。李彦濟年八十。以上今加嘉善。譯官尹得運今加通政。以上加資事。上言判下。學正金鼎國。學諭金就行單付。禁府都事南憲老。繕工奉事任希問相換。
정조 5년
兵批。兼判書洪樂性進。參判鄭一祥病。參議李致中病。參知趙時偉入直進。右副承旨金宇鎭進。以李亨逵爲副摠管。元厚鎭爲內禁將。金柱爲部將。李尙訥爲全州營將。副護軍李禹鉉。副司直郭聖濟尹東晢權噵朴奎壽朴起采閔鍾顯柳義養李晉圭。副司果洪述祖徐簡修。副司正吳載衍單付。
정조 5년
傳于徐有防曰。大司成有實病云。許遞。前望單子入之。李敬養落點。
정조 5년
徐有防。以奎章閣言啓曰。本閣直提學以下宣敎書當否。令本閣博考以聞事。命下矣。臣等取考宋明文獻。則歐陽修六一集附錄。有張方平所撰宣德郞右正言知制誥騎都尉賜紫金魚袋歐陽修。依前右正言克龍圖閣直學士河北都轉運使制。宋文鑑。有曾肇所撰龍圖閣直學朝議大夫御史中丞兼侍讀誥及蔣之奇寶文閣待制誥。王安石臨川集。有起居舍人直祕閣同修起居注司馬光改天章閣待制誥。有宋之制。官無大小。擧皆宣制。以作告身。故直學士以下皆有制詞。而國典京官。則致仕人及勳臣外。元無敎書。今者本閣提學之宣敎。出於特恩。則直提學以下之宣敎。有非自下敢請。且臣等方叨見職。其所當否。尤不敢論列。只考故事以入之意。敢啓。傳曰。知道。抑有一事之可以傍喩者。宣傳官廳。不過無識武夫之司。而新拜之日。有制誥之頒宣。文雖謄用。法則意在。此亦因受敎而遵行者。矧玆內閣。不用宣傳官廳所用之例可乎。昨日傳敎中。但於提學宣敎者。蓋有待於博攻也。今則別無更考之端。自提學至待敎。新除則頒給敎旨。而敎書與敎旨差間。敎書卽宋朝體也。敎旨卽宋告身也。今以宣敎之文。稱以敎旨。則可謂傍古酌今。有據無礙。至如篇作句數。宜簡不宜繁。務精不無多之意。著爲成式。此不必煩於外廷。而秪是自內閣撰出。宣於內閣之臣而已。兼作賁飾優待之擧也。有例無例。不須說也。卿等照此。
정조 5년
鄭志儉。以義禁府言啓曰。時囚罪人朴光迪嚴問口招事。命下矣。所當卽爲擧行。而判義禁具善復有實故。不得進參。次堂例不得擧行。何以爲之。敢稟。傳曰。次堂擧行。
정조 5년
又以義禁府言啓曰。楚山前府使朴光迪拿囚之意。敢啓。傳曰。開坐嚴問口招。而一邊之言。雖難取信。事實亦多已著者。況有査啓之命。渠雖欺隱。焉可得也。以此意添問目。期於直招。
정조 5년
又以刑曹言啓曰。罪人李命銓供辭啓目判付內。在囚首奴庫子等。姑爲放送事。判下矣。首奴世勣。庫直奴秀億等。竝放送之意。敢啓。傳曰。知道。
정조 5년
又以刑曹言啓曰。禁漏官朴宗仁分揀放送事。命下矣。依傳敎朴宗仁卽爲放送之意。敢啓。傳曰。知道。
정조 5년
辛丑二月十二日。兼春秋洪光一。刑曹啓目。罪人李命銓。蔑法悖倫。叵測巧憯之罪。自臣曹考律嚴繩。何如。傳曰。依允。
정조 5년
禁府啓目。次知中官韓聖揆。縱其奴子李命銓。作此無前擧措之罪。議處。何如。傳曰。付過放送爲良如敎。
정조 5년
辛丑二月十二日午時。上御誠正閣。右承旨入侍時。右承旨朴祐源。假注書趙興鎭。記事官鄭東浚李集斗。以次進伏訖。上曰。吏判問啓入之乎。祐源曰。姑未書入矣。上曰。其所引義。果何所據耶。祐源曰。未及知矣。上曰。左承旨入侍。出榻敎賤臣承命出。與左承旨徐有防進伏。上曰。吏判問啓入來乎。有防讀奏。上命書批答。又命書傳敎曰。觀此問啓。吏判近日所處義者。卽因向日領相銓選申飭事也。此則不猶太過分數而已。推緘滿囊。古人有言。況大臣所奏。元無指的。則執此爲引者。得無近於倖倖之嫌乎。冢宰之職。爲任雖重。視大臣自有等威焉。此而不已。從今爲大臣者。事涉銓官。不可發一語乎。此亦慢朝廷之一端。吏曹判書李衍祥。爲先越捧一等。此問啓勿施。問啓中有朝參前日朝。得問領揆欲請申飭銓曹事。而未參朝參云。誠有是也。吏判之當初處義。猶無怪耳。大抵未批下之疏本。尙不可頒布。況此未奏達之啓語。未知孰聞而孰傳。此大關後弊。到今雖不欲追勘。而此後更有此等之事。何可每每含垢。竝令知悉。命有防書傳敎曰。政官牌招開政。命賤臣曰。政官牌去來催促。仍命退。承史以次退出。
정조 5년
辛丑二月十二日酉時。上御誠正閣。禮房承旨入侍時。左承旨徐有防。假注書趙興鎭。記事官徐龍輔李集斗。以次進伏訖。上曰。待敎入侍。賤臣承命出。與待敎鄭東浚進伏。上曰。今日見奎章閣草記。本閣事稍成規模。誠可幸也。上曰。凡諸科場之御題。每有疊出之患。故向日以前後科題。盡爲收輯以稟之意。分付矣。其間已盡收集耶。有防曰。姑未收集矣。上曰。令成均館謄出於禮曹。斯速收集事。分付。命讀公事。讀奏訖。命退。承史以次退出。
정조 5년
行都承旨李𡊠藥院直。左承旨柳義養坐。右承旨李敬養坐直。左副承旨申應顯在外。右副承旨趙時偉坐直。同副承旨宋煥億在外。注書金載瓚未肅拜一員未差。假注書趙衍德藥院直趙興鎭仕直。事變假注書沈達漢仕。
정조 5년
傳于鄭志儉曰。承旨前望單子入之。李敬養落點。
정조 5년
傳于李敬養曰。咸鏡監司留待。
정조 5년
傳于李敬養曰。咸鏡監司入侍。
정조 5년
備忘記。傳于李敬養曰。咸鏡監司鄭元始下直。長弓一張。長箭一部。片箭一部。筒兒一個賜給。
정조 5년
以都承旨李𡊠。左承旨徐有防。右承旨朴祐源。左副承旨沈念祖。右副承旨金宇鎭。同副承旨鄭志儉遞差傳旨。傳于李敬養曰。處分不可渾爾。都承旨則在藥院。今日事自有異同。一例捧入。太涉率爾。原傳旨付標。
정조 5년
以前承旨徐有防朴祐源禁推傳旨。傳于李敬養曰。在院頗久。院事粗鍊之故。凡係修擧之事。每勤鞭策。而至於近來。久不如近。鍊反爲疎。朝者擧行。尤極駭然。官怠於宦成。政爲此兩承宣準備語。況是昨日坐直。則諸凡不謹。雖欲諉之他人。得乎。若不處分。無以修擧院事禁推猶是薄勘。前承旨徐有防朴祐源。爲先罷職不敍。
정조 5년
傳于李𡊠曰。承旨前望單子入之。柳義養申應顯趙時偉宋煥億落點。
정조 5년
傳于李敬養曰。諸承旨一竝牌招。
정조 5년
傳于李敬養曰。右承旨入侍。
정조 5년
又傳于曰。廉防卽亦名義中一事。顧今士夫名義委靡之時。雖有過中之廉防。付之觀過之科。宜扶不宜抑。而至如今番吏判事。反於是焉。此而不警。從今以往。事係銓官。無論先事之戒。與已然之迹。大臣不敢出語。言官不欲問口。將至警拳豎拂世界而後已。其爲壞體統防言路之歎。容有旣乎。我於筵中。面責重臣。此亦玉成之意也。吏曹判書李衍祥罷職。
정조 5년
柳義養啓曰。新除授左副承旨申應顯。前以安州牧使。方在解由未出中。何以爲之。敢稟。傳曰。勿拘。牌招察任。
정조 5년
以前慶尙監司趙時俊原情啓目。傳于柳義養曰。以草記議處。
정조 5년
以渭原前郡守李格等拿問處之傳旨。傳于柳義養曰。只李格捧傳旨。其外守令。待新監司到任。査實以問。
정조 5년
黃海監司狀啓。進上生靑魚。節序差早。限內不得封進。惶恐待罪事。傳于趙時偉曰。勿待罪事。回諭。
정조 5년
趙時偉以奎章閣言啓曰。直提學沈念祖。時無職名。令該曹口傳付軍職。何如。傳曰。允。
정조 5년
兵曹口傳政事。副司直沈念祖。
정조 5년
以正言崔烜牌不進罷職傳旨。傳于金宇鎭曰。只推。
정조 5년
金宇鎭。以吏曹言啓曰。今此宗廟景慕宮望祭大祝。前正言林錫喆。前持平李時秀塡差。而時無職名。令該曹口傳付軍職。何如。傳曰。允。
정조 5년
李𡊠。以吏曹言啓曰。新除授金城縣令金基厚呈狀內。矣身重嬰痼疾。越添於驅馳之餘。委身床玆。昏涔不省。旬月之內。萬無起動往赴之望云。身病旣如是危重。則不可等待其差歇。依例罷黜。何如。傳曰。允。
정조 5년
金宇鎭。以義禁府言啓曰。掌樂院正尹行晉。景慕宮直長申大尹等。拿囚之意。敢啓。傳曰。知道。
정조 5년
李𡊠。以吏曹言啓曰。卽接全羅監司徐有隣牒報。則礪山府使徐赫修今年洽滿七十。依法例變通云。守令之年滿七十者。不得莅官事。曾有定式。礪山府使徐赫修。依例改差。何如。傳曰。允。
정조 5년
徐有防以成均館官員。以大司成意啓曰。齋生李得履事後。齋任儒生一竝停擧。亦令草記事。命下矣。依聖敎。齋生李得履事後。在京曾經齋任儒生任晦周徐弘輔李瑮等。一倂停擧。伊時班首儒生李得履之助給泮隷。右袒肆虐者。非但有辱賢關。究厥所爲。萬萬痛駭。所當自本館論勘。而旣非時居齋儒生。爲先付籤靑衿案。令該曹照法勘處之意。分付。何如。傳曰。允。李得履旣已付籤。不必照律也。
정조 5년
李敬養。以御營廳言啓曰。本廳哨官兪漢忠。受由下鄕。過限不來。事關紀律。汰去之意。敢啓。傳曰。知道。
정조 5년
又以義禁府言啓曰。安東前縣監尹師國拿囚之意。敢啓。傳曰。捧供以聞。
정조 5년
又以義禁府言啓曰。次知中官韓聖揆。卽爲還囚之意。敢啓。傳曰。照律以聞。
정조 5년
柳義養。以義禁府言啓曰。次知中官韓聖揆還囚照法勘處後。草記放送事。命下矣。時囚罪人韓聖揆段。備忘記內。當初姑令放送者。欲觀末稍。到今厥漢直招之後。該宮房事。萬萬痛駭。立役來歷之分明與否。姑勿論。宮奴之子。冠章甫衣縫掖。出入儒林。設施疏廳。至於經歲。則厥輩必有耳矣。豈不聞焉。必有目矣。豈不見焉。然而始則掩置。終又欺隱。此等不畏法之類。不可尋常處之。該次知中官還囚。照法勘處罪。取考律文。則大明律不應爲條曰。凡不應得爲而爲之。事理重者。杖八十。大典推斷條有曰。犯私罪杖八十奪告身三等。犯枉法受贓外。笞杖竝收贖云矣。韓聖揆杖八十收贖。奪告身三等。放送。何如。傳曰。如有功。減一等。
정조 5년
又以義禁府言啓曰。時囚罪人韓聖揆杖八十收贖奪告身三等照律草記批旨內。如有功。減一等事。命下矣。韓聖揆養父李國恒。揚武原從功臣云。功減一等。杖七十收贖。奪告身二等。放送之意。敢啓。傳曰。知道。
정조 5년
又以義禁府言啓曰。時囚罪人趙時俊。以草記議處事。命下矣。趙時俊段。糶糴分留。法意至嚴。身爲道臣。管下守令。雖有法外加分之請。固當嚴加防飭。而不此之爲。以量宜處之題送者。已涉可駭。至於擅分守令現發者之不卽請勘。雖曰爲慮迎送騷擾之弊云。而揆以公法。亦極駭然。以此照律。何如。傳曰。允。
정조 5년
又以刑曹言啓曰。流配之典。豈施於蟻蝨之徒。李命銓。絶島因本役爲奴。該宮首奴及庫子。令該曹還囚。照法勘處後。草記放送事。命下矣。依傳敎。罪人李命銓。全羅道靈岩郡楸子島。因本役爲奴。該宮首奴世勣。庫子奴秀億等。卽爲嚴囚後。取考大明律對制上書詐不以實條。有曰。凡對制及奏事上書。詐不以實者。杖則收贖。而世勣黃海道白川郡。秀億江原道洪川縣。竝定配所。卽爲押送之意。敢啓。傳曰。知道。首奴及庫子配亦收贖。
정조 5년
漢城判尹蔡濟恭疏曰。伏以。臣孼由有作。罪入罔赦。揆以邦憲。斧銊猶輕。而曲荷天心之垂憐。視若赤子之入井。不忍置大辟之科。姑且從譴削之勘。臣逆伏荒林。泣血追愆。生而爲負恩之臣。死將爲不瞑之鬼。拂拭之眷。去而益隆。特敍之敎。實出於夢想之外。手奉恩言。眼傾淚河。況當今朔。祈祝尤切。不敢以一身廉隅。退在田里。進入城闉。瞻近象魏。京兆除名。又下此際。幽谷之陽。枯楊之稊。未足諭其榮且光也。二載離違之餘。區區結轖之情。豈不欲趨走叩謝。以伸感激之忱。而第臣罪臣自知之矣。史局之身章損體。臺參後候班闕儀。此其罪皆屬顯著。已難容貸。而愚昧無知之中。自底於無往非罪。大僚筵達。固其宜也。但其數三句語。太不諒臣之本情。中夜悲悼。若無所歸。然其本旨。不過出於董飭之意。臣何敢更事煩瀆於君父之前也。臣之慙恨欲死者。別有存焉。如臣庸愚譾劣。猥蒙知遇於我聖上御極之初。眷待之隆摯。超擢之頻繁。環視廷僚。罕有其比。臣亦人耳。竭忠圖報之願。豈不夙夜耿耿。而挽近以來。轉益迷錯。跋前疐後。事事爲罪。自明之章。臣亦自覺其支離。此必福過災生。天奪其魄而然矣。戒懼愈切。縮伏是甘。官職去就。非所可論。玆敢涕泣。仰籲於聽卑之天。伏乞聖慈。俯察臣情。亟遞臣職。以卒生成之澤。千萬幸甚。答曰。省疏具悉。特敍意在。卿其勿辭。從速行公。
정조 5년
辛丑二月十三日辰時。上御仁政殿。親臨文臣製述入侍時。行都承旨李𡊠。左承旨徐有防。右承旨朴祐源。左副承旨沈念祖。右副承旨金宇鎭。同副承旨鄭志儉。假注書趙衍德趙興鎭。記事官徐龍輔李集斗。以次侍立訖。上曰。今日諸承宣事。誠可駭矣。何時入初嚴。而未卽待令。如有一分紀綱。豈如是耶。仍命志儉書傳敎曰。諸承旨先遞差後禁推。命賤臣曰。承旨前望單子入之。賤臣承命出持入。上落點李敬養。仍命賤臣曰。新除授承旨出牌。賤臣承命出。出李敬養命牌。敬養帳前謝恩後進伏。諸試官行四拜禮後進伏。領議政徐命善曰。日間聖體。若何。上曰。一向矣。命善曰。王大妃殿氣候。若何。上曰。一向矣。命善曰。惠慶宮氣候。何如。上曰。一向矣。上曰。試官中禮判何爲以不入乎。命善曰。雖未的知。而似有實𧏮矣。上命試望改付標。鄭昌聖落點。敬養承旨代。試官李致中落點。竝進伏。上命鄭一祥昌聖。書論表試題。上曰。吏判連事違牌。而聞以日前大臣所奏。作爲引義之端云。誠莫曉其意。伊日大臣所奏。旣無指的之語。不過董飭之意。則吏判之以此替當。必欲自劃者。已萬萬乖當。設使相臣之奏。或有箚着於自家身上。槪出於飭勵之擧。猶不可以此爲義。今何可以不當之事。欲爲必遞之端耶。然則此後爲大臣者。不敢出一言論一事。以飭百執事之官乎。若此不已。則從今以往。事係銓曹。無論先事之戒。已然之跡。大臣不敢出語。言官不能開口。將至於擎拳豎拂之世界矣。其爲壞體統防言路之歎。容有旣乎。命善曰。聖敎至當矣。臣之所奏。旣是一時飭勵。而重臣之有此引執。誠極慨然矣。如是之故。朝廷之上。含默成風。無一相規者此也。此後出於官師之規。有所捱逼於臣身者。臣不欲較辨爲意矣。重臣之事。實是慮外。臣欲請罷職矣。上曰。果如卿言。予當處分矣。上曰。刑判進前。刑曹判書徐浩修進前。上曰。李命銓事。査覈則渠果承款耶。浩修曰。初則箇箇發明。不爲直招矣。昨日讀聞傳敎。仍考帳籍。換父易祖之狀。綻露無餘。後始乃自服。其心之巧惡凶獰。非比尋常。而近不用刑。故直捧口招。論罪草記矣。上命讀草記。仍命書判付。書訖。命善曰。命牌事體。何等嚴重。而試官受點入。不當出牌。而輕先呼望。事甚不察。當該承旨。推考。何如。上曰。依爲之。出擧條左通禮跪請禮畢。上還內。諸臣退出。
정조 5년
辛丑二月十三日巳時。上御誠正閣。咸鏡監司入侍時。咸鏡監司鄭元始。左承旨李敬養。假注書趙興鎭。記事官鄭東浚李集斗。以次進伏訖。上曰。北道年來遞易頻。況且連歲告凶。民弊可悶。卿下往後。安集貧民。矯革弊瘼。以體予除送之意。元始曰。謹當殫竭奉行。而但才識魯下。似有僨誤之慮。惶懍無地。命先退。仍命讀公事。敬養讀奏訖。上曰。承旨前望單子入之。出榻敎命退。承史以次退出。
정조 5년
辛丑二月十三日巳時。上御誠正閣。右副承旨入侍時。右副承旨趙時偉。假注書趙興鎭。記事官鄭東浚李集斗。以次進伏訖。上曰。近來百度懈弛。一無修擧。而承旨在騎堂時。凡事務從飭勵。至於門禁。能嚴飭無亂雜之弊云。予甚嘉尙。政院統領百司。出納惟允。而近日專不董飭。頹惰成習。豈不可悶哉。必有擔當擧職之人。然後可以祛舊習而修古事。舊習祛古事修。則政院始尊而百司從令。是所謂尊政院者。乃所以尊朝廷。政院之任。顧不重歟。今於頹惰成習之餘。特以承旨爲承旨者。意有所在。自今爲始。當職則必振勵。持躬則必矜飭。凡於承接傳宣之際。無循舊習。一遵古事。以修擧於兵曹者。移施於政院。則古人云。監遠臣必自近臣始。今若以實心而有實效。則在朝廷。亦豈曰少補也哉。今日政院事。一委於承旨。欲久任而責成焉。如或久漸生怠。與前無異。則予不容貸矣。時偉曰。聖敎至此。臣不知所達矣。臣愚鈍譾劣。百無一長。而今於咫尺前席。誨諭備至。殆若慈父之詔迷子。臣雖至迷。敢不殫竭爲期。而惟彼被譴諸承宣。非不諳練庶務。恪勤一心。而亦不免有時顚錯。自速罪戾。況臣觸事生疎者。尙何望其不負聖敎。收拾院務也哉。上曰。朝者諸承宣中。如徐有防朴祐源者。非不諳練。非不恪勤。而官久而反怠。手熟而還疎。近日委靡之習。反不如新入生疎者。俄者處分。非爲一事而然也。然而非予深怒。只出薄警。承旨亦須十分惕念。毋孤予意。好矣。命退。承史以次退出。
정조 5년
辛丑二月十三日未時。上御誠正閣。科次入侍時。右副承旨趙時偉。假注書趙興鎭。記事官徐龍輔李集斗。讀券官徐命善鄭昌聖鄭一祥。對讀官李致中兪恒柱李東馨。以次進伏訖。上曰。都憲出肅乎。時偉曰。尙未出牌矣。上曰。昨日政新除臺諫一倂牌招。出榻敎上命致中先讀論試券。致中讀奏。上曰。場中論表未收券數爻知入。而從收券。五張式隨呈以納之意。分付。賤臣承命出來。回奏曰。論未收券爲十張。表未收券爲九張云矣。上曰。連爲催促收納。試所承旨如皆收券。入侍。賤臣承命出。與敬養偕入進伏。上曰。論盡爲考出。表以次考出。好矣。上曰。文臣製述節目持入。賤臣承命出來。持節目入之。上曰。更外等前例。承旨考奏。時偉曰。更者從重推考。外者罷職矣。上曰。都承旨在院乎。敬養曰。在藥院矣。論試券科次後。次考表試券拆榜。時偉讀奏被抄人姓名。上曰。表狀元直閣之作。初項與數三長句極精緻。可謂善作矣。命善曰。直閣本來有程工於騈侶之文。而今番則霎時之間。所作如是精緻。句法緊妙。可合高等矣。科次訖。上曰。尹行晉申大尹。俱非明經生。而不但所作太無致意。又未成篇。褻慢怠忽。誠極駭然。仍命書傳敎曰。今日製述時。更等中尹行晉申大尹試券。非表伊論。而初不致意。又未成篇。此兩人亦非明經生。則尤焉敢如是褻慢。其怠忽欠敬之罪。不可無罰。以懲日後。當該文臣拿處。命善曰。俄聞兵判之言。前冬都政時。久勤增年。至於三人之多云。此實曾所未聞者。下吏雖或幻弄。何敢若是之放恣。而久勤坐起。旣爲此等事而設。則其時兵判。不少致意。以至御覽件之一例書入。其所驚駭。有難以尋常不察論矣。事雖旣往。有關後弊。前兵曹判書李性源罷職。該校與該吏符同作奸之狀。不可不嚴覈。令各該軍門査實後草記。該校該吏則爲先汰去。令攸司從重勘處。何如。上曰。依爲之。出擧條命退。諸臣以次退出。
정조 5년
辛丑二月十三日酉時。上御誠正閣。右承旨入侍時。右承旨李敬養。假注書趙興鎭。記事官鄭東浚李集斗。以次進伏訖。上命東浚讀奎章閣節目草記批答。東浚讀奏訖。上曰。近來百度懈弛。萬事頹隋。無修擧。故予之前後勤勤於內閣事。非獨爲其官華顯而然也。念予至意。在於朝廷縉紳飭躬之效。欲先自內閣始爾。等體予之苦心。時任原任中有實故外。其令明日齊會於本閣。論列草記。而如或有一毫不合於意者。各出所見。以爲論啓之地。而如是下敎之後。若有一半分不遵節目而違越者。決不容恕。竝須分付。宜矣。東浚曰。謹當奉行矣。上曰。俄者政院故事着意修擧之意。下敎於右副矣。承宣亦爲同寅協恭。宜矣。敬養曰。聖敎如是懇惻。臣敢不奉承乎。命書傳敎曰。文臣製述居首人施賞。依例捧傳旨。以文臣製述時外等奉常主簿孫處仁罷職傳旨。命書傳敎曰。旣是明經科。則不閑科體。容或可恕。今番參酌。以從重推考傳旨捧入。後不寬假。使之着意肄業。又命書判尹蔡濟恭疏批。命退。承史以次退出。
정조 5년
行都承旨李𡊠坐。左承旨柳義養坐直。右承旨李敬養坐直。左副承旨申應顯在外。右副承旨趙時偉坐。同副承旨宋煥億在外。注書金載瓚病一員未差。假注書趙衍德藥院直趙興鎭仕直。事變假注書沈達漢仕。
정조 5년
趙時偉啓曰。大司憲金履素呈辭。執義兪彦鏶在外。掌令朴聖泰在外。兪岳柱呈辭。持平洪樂恒呈辭。金寅燮在外。以今日監察茶時之意。敢啓。傳曰。知道。
정조 5년
柳義養啓曰。新除授注書金載瓚。卽爲牌招察任。何如。傳曰。允。
정조 5년
趙時偉啓曰。摠戎使徐有寧。以弘陵獻官。今方受香出去矣。所佩密符。來請還納。何以爲之。敢稟。傳曰。仍佩往來。
정조 5년
趙時偉。以奎章閣言啓曰。伏奉本閣節目修整草記批答。明日時原任在京閣臣。除非情病外。齊會本閣。遍看此批答。諸議十分歸一。雖於久遠之後。必欲遵行。則各收意見。更爲草記事。命下矣。直提學臣鄭民始。原任直提學臣徐浩修。直提學臣沈念祖。直閣臣徐鼎修。待敎臣鄭東浚等以爲。臣等奉承責勵之聖敎。裁酌古今之成例。講定節目條列仰稟者。蓋欲以詳儀文而立規模。尊體貌而礪行檢也。無於古而宜於今者益之。存於古而不宜於今者拔之。要之可行。久而勿替。一以爲本閣之古事。一以闡昭代之美風。以少答我聖上禮遇之盛。期勉之切也。臣等旣已各出愚見。反復歸一。分到今別無異議。原任直閣臣鄭志儉以爲。臣於時任閣臣議定節目時。亦嘗與聞其一二。及承聖敎。更爲看詳節目中諸條。則折衷得宜。儀文具備。皆非難行之事。亦無不便之端。敢不恪勤遵守。以對揚聖意之萬一哉。第其中他處公私會通謁一條。時席堂郞則因可行之。原任堂郞則似不無窒礙之慮。此一條恐欲商量。原任直閣臣金宇鎭以爲。伏見節目三十一條。酌古宜今。該詳得中。行之雖久。可期無弊。臣於此毋容別見。而敢不交相勉礪。遵而勿墜。仰副我聖上董飭之盛意也。原任待敎臣徐龍輔以爲。伏見本閣設定節目。井然有條。燦然有據。儘爲一代之美範。臣敢遵而行之。以仰副董礪之聖意。而第於何文之間。竊有一二愚見之可見者。院中相見條。有曾經直閣待敎進拜於曾經提學直提學之禮。而此不無窒礙之端。若或以曾經直閣待敎。而資級則反居乎曾經提學直提學之右。則雖曰舊時堂郞。以崇品而反爲致拜於卑秩者。揆諸事面。恐或未安。此則似宜有裁酌通變之道。路上相見條。有曾經右位。殊非本職先生。待之一如本職先生之文。而原節目中。無本職先生路上相見之禮。此亦似不可不添入云。諸臣之議。大體同然。而臣志儉。臣龍輔所陳。儘有意見。不妨釐改。何以爲之。敢稟。傳曰。知道。閣禮儘極該恰。如不作我一副當防範。逐段踐履。秪資他傍。聽之笑囮。又或際此新創。迫於勤諭。雖欲留意於遵行。行之未久。便起頹棄之念。則儀節之詳。文理之密。非不曰煥乎有據。燦然可述。此不過琉璃甁子。莫撈摸之新例也。昨因批旨。使時原任諸僚齊會本閣。各陳獻替之見者。惟予必欲修擧之意。良亦苦矣。卿等能不認爲。不已煩乎。一二參差之論。益宜商確。期底爛熳同歸之地也。然又嗣後遵守之責。更有望於卿等也。
정조 5년
傳于趙時偉曰。右承旨入侍。
정조 5년
柳義養啓曰。注書金載瓚病。代假注書趙衍德。姑爲仍察。何如。傳曰。允。
정조 5년
傳于李敬養曰。禮房承旨馳詣宗廟景慕宮。奉審摘奸以來。
정조 5년
又啓曰。丙辰年日記二十三卷。丁巳年日記二十六卷。合四十九卷。實錄廳輸送之意。敢啓。傳曰。知道。
정조 5년
又以奎章閣言啓曰。時原任在京閣臣。齊會本閣。各收意見。更爲草記事。命下矣。原任直閣鄭志儉金宇鎭。時無職名。竝令該曹口傳付軍職。何如。傳曰。允。
정조 5년
兵曹口傳政事。副司直鄭志儉金宇鎭。
정조 5년
柳義養啓曰。明日徽陵慰安祭傳香。禮房承旨當爲齋宿矣。右承旨李敬養。才巳申退。卽爲牌招。何如。傳曰。允。
정조 5년
趙時偉。以兵曹言啓曰。昨因大臣筵奏。雖命依施。更思直令勘律。或慮有未達之隱情。自本營本衙門久勤冒錄之若吏若校。嚴問取招得情後。草記移送該曹事。命下矣。本曹政色前執吏書吏金尙一處。曾以此事査問取招。而今亦依傳敎。更爲嚴問。則許多文書擧行之際。未能一一詳審考準。至於累次嚴覈之境。難追罔赦之罪。而至於抄出草本。閪失於雜文書中。未能搜得。無可憑考。而隱情有無。自在於各營門將校所供。何敢隱諱乎云云。前後所供。惟事發明。終不直招。究厥情狀。萬萬痛駭。平問之下。難以取服。依傳敎移送該曹。更加究問。照法勘斷。何如。傳曰。一吏所爲。推覈何難。而如是有混請照法者。殊甚未安。朝者取服後移送之命。旣出審恤之意。則渠雖蠢頑。抵賴爲事。豈不萬萬痛駭。況語久勤人等有自服者。尤焉敢發明。我國法制所餘者。只是久勤。此又弄奸。後弊難言。不待輸款。宜所嚴勘。而王言亦不可信。卿其更覈得情後。草記移送法曹。
정조 5년
又以御營廳言啓曰。各軍門久勤冒錄者。嚴問取招得情後。草記移送該曹事。命下矣。本廳旗牌官黃處中。昨冬都政報久勤之後。與兵曹書吏符同幻弄。四年久勤。以十四年冒錄委折。嚴加査問。則所供內以爲。昨冬都政。萬戶窠窄。勢當薄地。故仍陳之意。久勤坐起時。已爲呼訴。初無見政。色吏豈有增年弄奸之理乎。久勤成冊修報時。以丙申七月見差。懸註的實。則今此增年委折。實所不知云矣。平問之下。一辭發明。無意直招。渠所不知之增年。該吏決無無端冒錄之理。情狀旣已綻露。則不可以渠供取信。爲先汰去。移送秋曹。以爲勘處之意。敢啓。傳曰。知道。訓鍊院卽衙門。而尙已平問取服。本廳名以營門。則師律至嚴。一校所爲。査之何難。況十字之加錄於四年之上。亦與他冒錄人之改七爲九。變五增六。尤有大異。則奸狀可謂明若觀火。然猶朝家特加審愼之政。兼軫欽恤之意。擧條啓下之後。更有査問後移送之命。渠雖無識。宜其從實直告。以聽處分。而乃反牢諱之不已。又甚獰頑。卿亦於是乎難免矇然之責。此草記勿施。果無所犯與否。更爲嚴査。無或如前泛忽。可也。
정조 5년
又以禁衛營從事官。以都提調意啓曰。各軍門久勤冒錄者。嚴問取招得情後。草記移送該曹事。命下矣。臣所帶軍官李龜慶。甲午七月見差。昨冬都政報久勤之後。與兵曹書吏符同幻弄。七年久勤。以九年冒錄。今於現發之後。嚴加査問。而一辭發明。無意直招。渠所不知之增年。該吏決無無端冒錄之理。情狀旣已綻露。不可以粧撰而有所漫漶。平問之下。旣難取服。今方移送秋曹。以爲勘處之地。而作奸之事。出於幕屬之常時不檢之責。實無以自解。不勝惶恐之意。敢啓。傳曰。知道。朝者査問取服後。移送刑曹爲敎者。雖於如渠蟣蝨之徒。不言有未達之幽隱而然也。觀此草記。渠之一向粧撰。誠極無嚴。而旣有取服後移送之命。命令當信。況訓鍊院之所平問取服者。以營門紀律。豈難究覈。卿其更爲嚴査。待輸款後草記。